Document ID: /roh_data/filtered/fineweb-2-filterrobots_roh.jsonl.gz/19786

Il possessur Hagen Dix ha fatg retschertgas en l’internet, dumandà a GastroSuisse ed ha er contactà la vischnanca per pudair avrir las portas per collavuraturs da firmas. Suenter lavurs da scriver intensivas, haja el finalmain retschavì la pussaivladad d’avrir las portas da ses restaurant, declera Hagen Dix.
Las firmas che vulan trametter lur collavuraturs da construcziun a mangiar gentar, ston annunziar quai gia a bun’ura tar l'ustier. Sin maisa è lura pront ina glista per sa registrar cun num e numer da telefon. Il restaurant sez ha mo paucas maisas e quellas èn ferm ina ord l’auter e trapartidas per part cun vaider acrilic.
La purschida vegn appreziada
Ils collavuraturs che lavuran sin ils plazzals en la regiun da Zernez èn cuntents da questa pussaivladad. Empè da mangiar mo ina mes’ura insanua dadora datti uss finalmain la pussaivladad da mangiar insatge chaud en cumpagnia. Quai è meglier per la sanadad e fa era bain a la morala, din ils collavuraturs preschents en il restaurant a la Staziun a Zernez.